钦定古今图书集成/方舆汇编/职方典/第1155卷 > 《襄城西东二堤永赖记》李大魁
## 钦定古今图书集成/方舆汇编/职方典/第1155卷 > 《襄城西东二堤永赖记》李大魁

襄阳方城以为城，汉水以为池，险实在焉，然数为涨
患。城西起万山，筑长堤曰“老龙”，正防其悍啮之势。东
长门堤旧卑，然亦未有水逾之者。是二堤者，固所以
藩屏乎城者也。嘉靖辛亥秋七月既望，汉水暴涨，溃
堤而入，水四攻郡城，一时圮者七所，人人色怖，三日
而水退。识者曰：“兹城也，兹堤也，吾襄人所域以生者”
也，而损坏若是，盖二百年未有之灾也。曷其有处乎
哉？时歉而财乏，民穷而力单，知举事之难也。乃我分
巡宪副洛南陈公、分守少参少郭雷公奔救，自武昌
过署，不入，历诸灾所。二公识见远大，一躬行间，其地
方受灾之由，防御永固之术，权宜赈恤之事，费出经
约之概，罔弗有成算矣。且语之乡士夫曰：“襄人其勿
忧乎？拯溺救焚，守土责也。其敢不力！”乃同郡守芹谷
吕公颙暨诸僚属执事，广询博访，熟思审处，劳乎民，
不病乎民；用乎财，不竭乎财。有纲有纪，可久可大。规
画已具。乃中之抚治都御史龙冈张公、巡抚都御史
竹墟屠公、巡按监察御史梅林胡公，询谋佥同，分工
并举。不数月间，金城屹立，排云汉而倚江樊矣。长堤
延袤，垂虹霓而卧蛟龙矣。士歌于泮，农懽于野，商贾
诵于市，四方之人，过而谣诸道路。“基吾襄人以千万
年磐石之安，贻我襄人于子孙”曾元保障之远。日月
逝矣，而骏声靡替；旌斾遐矣，而茇憩如昨。二公之功，
顾非吾南人之所永赖者乎？且二公之为是功也，非
独劳“人而逸己者。日必省勤稽惰，劝惩代用，减从时
瞷，不夙则暮，人心奋而役力同职，此之故也。”先是，水
后数月，户无举火之所，洛南公捐俸煮粥食民，以活
馁弱，开仓廪而赈恤之，家有升斗之给，讙声满衢市，
人忘其水。此皆公仁厚之心发之为仁政然也。功成，
二公谦虚未遑，惓惓，以民不聊生为忧，未尝有纤毫
德色露于面。乡人自士夫以及庶民，戴公之功，乃共
属言于吏部敬方李子以颂之。予惟功之大者言亦
大，予其能言哉？姑借之古人：唐肃宗乾元之三年，襄
阳大水，赖地官范阳公城之。卢肇赠《汉堤》诗百馀言，
有曰：“繄公之功，赫焉如昼。捍此巨灾，崒若京阜。”又曰：
“龀童相庆，室以完富。贻于襄人，愿保厥寿，请赋以颂。”
公周宣中兴筑齐，特命樊侯、仲山甫重臣董之。尹吉
甫赠《蒸民》诗六十四言，有曰：“天监有周，昭格于下。保
兹天子，生仲山甫。”又曰：“我仪图之，惟仲山甫举之。爱
莫助之，不可以颂二公乎？”于是同举而颂之守巡之
行署，以旌吾南人德上之心。其他有词、赋、歌诗、序、记、
赞跋、骚人“墨客”、“田野道路”、沨沨之篇，重叠在听者，缀
诸别简。